Verdens 59 fattigste lande kan se frem til en håndsrækning på 54 milliarder kroner.

Ifølge Danmarks udviklingsminister, Rasmus Prehn (S), har diplomater arbejdet stenhårdt for at nå frem til en generel enighed om, at de fattigste lande ikke skal betale af på deres lån det næste år.

Ministeren kalder det markant.

- Det er temmelig substantielt, og i kombination med en hjælpepakke fra Verdensbanken, vedtaget i sidste måned på 95 milliarder kroner og en aftale i Verdensbanken om at forsøge at fremrykke investeringer for 154 milliarder dollar, så er man kommet langt i forhold til at hjælpe de svageste lande, fortæller Rasmus Prehn.

Læs også : FN: Et økonomisk sammenbrud kan koste flere menneskeliv end coronavirus

Enigheden kommer i en uge, hvor der er stor virtuel aktivitet i verdens rige klubber. I går meldte landene i G7 (USA, Frankrig, Storbritannien, Canada, Japan, Italien og Tyskland) sig klar, hvis G20 er parat til at handle. Og i dag taler finansministrene i G20 så sammen.

I G20-klubben er den vigtigste spiller, ud over landene i G7, Kina, og for de andre lande er det afgørende, at Kina er med, så man ikke risikerer en situation, hvor et stop i gældsafbetalingen ikke bare bliver brugt til at betale andre lån af med.

Ifølge Rasmus Prehn er man nu blevet så enig, at man senere på ugen kan give virtuelt håndslag på aftalen.

Koster Danmark 7,5 millioner kroner

Danmark er ikke nogen stor långiver, og aftalen kommer derfor ikke til at vælte det danske statsbudget. 7,5 millioner kroner vil det koste Danmark at sætte et lån til Kenya på pause, som lige nu er det eneste, der er i spil.

Pengene skal komme fra en standby-pulje, som blev oprettet i marts måned med henblik på at hjælpe verdens fattigste lande, og ministeren har i dag orienteret ordførerne fra de andre partier.